Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 798

4. Az informatika szakmai alapozó oktatás fejlesztési feladatai Az elsajátítás során a tanulónak fejlődjenek a szakmai tantárgyak tanulásához szükséges képességei. Különösen az ismeretelemzés-értékelés, fogalomalkotó gondolkodás, a kreativitás, a tapasztalatszerzés és ismeretalkalmazás képessége, az algoritmusalkalmazási, számítási és rajzképességek, a szóbeli és írásos, ill. rajzbeli szakmai kommunikációs képességeinek kell fejlődnie. A tanulókban ki kell, hogy alakuljon, fejlődjön, erősödjön a saját munkájukkal kapcsolatos igényesség. A tanulóknak el kell érniük, hogy szakmai tudásuk legyen átgondolt, célszerű, eredményes, a szóbeli kommunikációban törekedjenek a szakkifejezések szabatos és helyes használatára, írásos munkáikban, rajzfeladataikban az igényes külalakra, számításaikban a pontosságra. Hozzá kell szokniuk a tanuláshoz, az önálló produktív feladatmegoldáshoz, érezzék meg a tanulási eredmények, sikerek értékét, örömét. El kell érni, hogy váljon tudatos döntéssé a szakmaválasztás, fejleszteni kell a tanulási és szakmai motivációt. Fejlődni kell a szakmai tevékenységek végzéséhez szükséges magatartási szabályoknak, magatartásformáknak. A szakmai alapozó oktatás alapvető feladata azoknak a készségeknek, képességeknek a fejlesztése, amelyek a szakképzésbe való belépéshez feltétlenül szükségesek. Ki kell fejlődnie és meg kell erősödnie a szakmához, a választott munkához, életpályához való kötődésüknek. Alakuljon ki és erősödjön a tanulókban a kötelességtudat, a felelősségérzet, a mások munkájának, eredményeinek, teljesítményének tisztelete. A pedagógus segítse, hogy lássák meg a környezet, a technika, a szakma mögött az embert és a természetet, tiszteljék azok értékeit. A tanulók legyenek képesek a feladatok megoldásában alkalmazni a tanult törvényeket, eljárásokat, módszereket, ismerjék meg az anyagok tulajdonságait, előállításuk módját, felhasználási lehetőségeit, tudjanak véleményt alkotni az egyszerű szerkezeti elemekről, műszaki megoldásokról. Bővülni kell a tanulók tájékozottságának az anyagok tulajdonságairól, felhasználásukról. Tudják alkalmazni az egyes tantárgyakban tanult, itt felhasználható ismereteiket. Fejlődni kell a rajzeszközök használatának, a tanulók alkalmazzák helyesen a szabványokat, értelmezzék jól a rajzokban megjelenő műszaki információkat. Legyenek képesek a rajzokat a tárgyakkal pontosan és részletesen összevetni. Fejlődni kell az elemző és értékelő képességüknek, legyenek képesek rajzok, leírások valóságos tárgyak, modellek alapján megérteni a műszaki megoldásokat. Fejlődni kell a tanult fogalmak, törvények, módszerek, ismeretek, eljárások, katalógusok, műszaki táblázatok alkalmazási képességének.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes